R. Fico, poslanec: (2003-01-15):
Z. Martináková, podpredsedníčka NR SR: Áno, pán poslanec, presne tak. (Hlasy v sále.) Ja som už rozpravu raz uzatvorila. Došlo k takému menšiemu technickému problému. Čiže ešte raz, aby bolo jasné, uzatváram možnosť prihlásiť sa do rozpravy. Pýtam sa pána navrhovateľa, či sa chce vyjadriť k rozprave. Áno. I. Béreš, poslanec: Ďakujem veľmi pekne. Vážené kolegyne, vážení kolegovia, odznelo tu veľa zaujímavých názorov, podnetov, tento materiál bol trikrát v zahraničnom výbore, dvakrát bol prizvaný k nemu aj pán podpredseda Bugár, ktorý služobné cesty podpisuje. Debata bola plodná a výsledok hlasovania bol ten, že všetci členovia boli za, ani jeden proti, ktorí boli prítomní, samozrejme, ale, prosím, demokracia je taká, vypočuli sme si i rôzne názory. Čo sa týka nejakého módneho trendu. Nie je módny trend šetriť. V každej normálne fungujúcej spoločnosti a firme sa jednoducho pozerá na náklady. Materiál, ktorý bol schválený v predchádzajúcom období, neobsahoval špecifikáciu ekonomicko-technického charakteru. Tento materiál je len rozpracovaný do drobnejších úprav a na druhej strane dopĺňa tie veci, ktoré prináša život. Často sa tu hovorí o morálke. Páni poslanci a pani poslankyne, myslíte si, že je morálne letieť v inej cenovej skupine, keď robíme ekonomické reštrikcie voči obyvateľom, kde rozdiel medzi I. a II. triedou počas 2 hodín letu je 20 000 alebo 15 000 korún, za ktoré dostanete jeden pohár šampusu navyše? Ja si myslím, že nie. Na náklady sa treba pozerať, treba ich kontrolovať. K nákladom na ubytovanie, kde je 200 eur ako norma. Ak si pozorne prečítate tento článok, ten nikoho neobmedzuje, nie je to žiadna reštrikcia. Je tam len stanovená hranica, ktorá sa, keď si to prečítate, nemusí vždy dodržať z objektívnych príčin. Takže ja nechcem viacej zdržovať vzácne grémium, nakoľko je ešte jeden bod, ktorý by sme mali prejsť. (Hlasy v sále.) Prosím? Z. Martináková, podpredsedníčka NR SR: Páni poslanci, prosím o pokoj, bola ukončená rozprava, ukončené faktické poznámky, pokračujeme ďalej. I. Béreš, poslanec: Takže chcel by som dať hlasovať o procedurálnom návrhu pána poslanca Drgonca, o jeho návrhu vrátiť tento materiál na dopracovanie. Prosím vás, dajte hlasovať. Z. Martináková, podpredsedníčka NR SR: Áno, pán poslanec, ďakujem. Dávame hlasovať o procedurálnom návrhu pána poslanca Drgonca. Prezentujme sa, páni poslanci, a hlasujme. (Hlasy v sále.) I. Béreš, poslanec: Hlasujeme o procedurálnom návrhu pána poslanca Drgonca, ktorým je, aby sa vrátil tento materiál späť do výboru. Čiže hlasujeme za vrátenie alebo proti vráteniu tohto materiálu do výboru. Z. Martináková, podpredsedníčka NR SR: Hlasujeme. (Hlasovanie.) Prítomných 130 poslancov, za návrh hlasovalo 59 poslancov, proti hlasovalo 33 poslancov, hlasovania sa zdržalo 23 poslancov, nehlasovalo 15 poslancov. Konštatujem, že tento procedurálny návrh sme neschválili. Prosím pána navrhovateľa, aby dal hlasovať o uznesení. I. Béreš, poslanec: Predkladám uznesenie Národnej rady Slovenskej republiky z 15. januára 2003 k návrhu Smernice o uskutočňovaní zahraničných pracovných ciest poslancov Národnej rady Slovenskej republiky a zamestnancov Kancelárie Národnej rady Slovenskej republiky (tlač 109). „Národná rada Slovenskej republiky podľa § 3 ods. 3 zákona Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov schvaľuje návrh Smernice o uskutočňovaní zahraničných pracovných ciest poslancov Národnej rady Slovenskej republiky a zamestnancov Kancelárie Národnej rady Slovenskej republiky v znení, ako je uvedené v prílohe tohto uznesenia.“ Z. Martináková, podpredsedníčka NR SR: Ďakujem, pán poslanec. Prosím, páni poslanci, budeme hlasovať. Prezentujme sa a hlasujme. (Hlasovanie.) Prítomných 133 poslancov, za 73 poslancov, proti 9 poslancov, zdržalo sa 50 poslancov, nehlasoval 1 poslanec. Konštatujem, že sme návrh uznesenia, ako je uvedené v prílohe tohto uznesenia, schválili. Ďakujem, pán poslanec. I. Béreš, poslanec: Ďakujem. Z. Martináková, podpredsedníčka NR SR: Pokračujeme druhým a tretím čítaním o návrhu na vyslovenie súhlasu Národnej rady Slovenskej republiky s Doplnkovým protokolom č. 12 k Stredoeurópskej dohode o voľnom obchode . Návrh vlády ste, panie poslankyne a páni poslanci, dostali ako tlač 116, správu o prerokovaní návrhu vlády vo výbore pre hospodárstvo, privatizáciu a podnikanie máte ako tlač 116a. Návrh vlády odôvodní minister dopravy, pôšt a telekomunikácií Pavol Prokopovič. Prosím ho, aby sa ujal slova. Pán minister, nech sa páči.